b"\n_START_ARTICLE_\nDona Torr\n_START_SECTION_\nLiv og virke\n_START_PARAGRAPH_\nHennes far var presten William Torr, sogneprest av Eastham og til sist kannik av Chesterkatedralen. Hun hadde tre s\xc3\xb8stre og to br\xc3\xb8dre. Hennes bestefar var John Torr, en rik forretningsmann i Liverpool og medlem av parlamentet for det konservative partiet._NEWLINE_F\xc3\xb8r det britiske kommunistpartiet ble opprettet arbeidet Torr som bibliotekar i avisen The Daily Herald, ledet av George Lansbury, hvor hun m\xc3\xb8tte sin framtidige ektefelle Walter Holmes. Som en mindre figur var hun uansett med p\xc3\xa5 \xc3\xa5 opprette det britiske kommunistpartiet i 1920, deretter arbeidet hun i bakgrunnen, blant annet med utgivelsen av partipublikasjoner. Hun reiste til Moskva som oversetter for den femte kongressen i Den kommunistiske internasjonale hvor forhandlingene i stor grad ble gjort p\xc3\xa5 tysk, hvilket var hennes fremst lingvistiske fag. Hun arbeidet ogs\xc3\xa5 for Marx-Engels-instituttet hvor hun oversatte til engelsk de sovjetgodkjente tyske spr\xc3\xa5kutgavene av Correspondence of Marx and Engels (London, 1934). Det gjorde hennes navn kjent og respektert innenfor marxistisk sirkler i Storbritannia, og deretter ledet hun forberedelsene av en s\xc3\xa6rskilt faksimileutgave av Karl Marx' Kapitalen. Hennes ektefelle Walter Holmes arbeidet som journalist f\xc3\xb8rst for Daily Herald og p\xc3\xa5 1920-tallet for kommunistpartiet i partiavisen Sunday Worker._NEWLINE_S\xc3\xa5 tidlig som i 1936 satt Torr det m\xc3\xa5l \xc3\xa5 fremme historiske studier av partiet og hun begynte \xc3\xa5 forberede sin arbeid p\xc3\xa5 sin biografi over Tom Mann, utgitt som forel\xc3\xb8pig pamflett i 1936. Grunnet sykdom ble det stort anlagte verket aldri fullf\xc3\xb8rt, men et f\xc3\xb8rste bind utkom i 1956, ferdigstilt av Christopher Hill og A. L. Morton, som Tom Mann and his Times, vol. 1. Hun var ogs\xc3\xa5 hovedredakt\xc3\xb8r p\xc3\xa5 et firebindsverk, History in the making (1948) hvor hun selv skrev f\xc3\xb8rste bind, mens de \xc3\xb8vrige ble gjort av blant annet Christopher Hill og Eric Hobsbawm. Under krigen skrev hun boken Marxism and War (1943). Allerede i 1954 ble det satt sammen en essaysamling til hennes \xc3\xa6re, Democracy and the Labour Movement, redigert av John Saville og andre."